SK Úradný vestník Európskej únie C 345/79

Stanovisko Európskeho hospodárskeho a sociálneho výboru: Návrh nariadenia Rady, ktorým sa mení nariadenie (EÚ) č. 904/2010 o administratívnej spolupráci a boji proti podvodom v oblasti dane z pridanej hodnoty

[COM(2016) 755 final – 2016/0371 (CNS)]

Návrh smernice Rady, ktorou sa mení smernica 2006/112/ES a smernica 2009/132/ES, pokiaľ ide o určité povinnosti týkajúce sa dane z pridanej hodnoty pri poskytovaní služieb a predaji tovaru na diaľku

[COM(2016) 757 final – 2016/0370 (CNS)]

Návrh smernice Rady, ktorou sa mení smernica 2006/112/ES, pokiaľ ide o sadzby dane z pridanej hodnoty uplatňované na knihy, noviny a periodiká

[COM(2016) 758 final – 2016/0374 (CNS)]

(2017/C 345/13)

Spravodajca: Amarjite SINGH

Konzultácia Rada Európskej únie, 20. 12. 2016 a 21. 12. 2016 Právny základ článok 113 Zmluvy o fungovaní Európskej únie Príslušná sekcia sekcia pre hospodársku a menovú úniu, hospodársku a sociálnu súdržnosť Prijaté v sekcii 5. 5. 2017 Prijaté v pléne 5. 7. 2017 Plenárne zasadnutie č. 527 Výsledok hlasovania (za/proti/zdržalo sa) 123/1/2

1. Závery a odporúčania

1.1. EHSV víta balík o modernizácii DPH pri cezhraničnom elektronickom obchode a podporuje jeho ciele a zameranie na riešenie záujmov MSP. Tieto navrhované predpisy budú mať veľký vplyv na spoločnosti, ktoré predávajú tovar a služby online a umožnia im využívať spravodlivejšie pravidlá, nižšie náklady na dodržiavanie predpisov a rovnaké podmienky ako pre spoločnosti so sídlom mimo EÚ. V dlhodobom horizonte návrhy takisto pomôžu, aby systém DPH v EÚ zodpovedal potrebám budúcnosti.

1.2. Zavedenie minimálneho režimu jedného kontaktného miesta pre DPH (MOSS) malo výrazný vplyv na znižovanie nákladov na dodržiavanie predpisov. Tieto úspory však neboli nevyhnutne rovnako veľké u podnikov rôznych veľkostí. Najmä malé a stredné podniky mali problémy s viacerými prvkami dodržiavania MOSS a vyjadrili vážne obavy. EHSV preto privítal skutočnosť, že navrhované zmeny MOSS sa týkajú riešenia týchto obáv.

1.3. Jeho rozšírenie na iné služby, ktoré v súčasnosti nie sú zahrnuté, ako aj na akvizície v rámci EÚ a dovoz tovarov, je prirodzeným posunom vpred vzhľadom na doterajší úspech MOSS pri znižovaní nákladov na dodržiavanie predpisov pre podniky zapojené do cezhraničného obchodu. Okrem potenciálu zníženia nákladov na dodržiavanie predpisov rozšírenie takisto prispeje k vytvoreniu rovnakých podmienok v rámci elektronického obchodu, čo bude mať pravdepodobne pozitívny vplyv najmä na MSP. Rozšírenie MOSS na tovary vytvára podmienky na prípadné zrušenie systému zásielok s nízkou hodnotou (LVCR), ktorý vyvolal narušenie hospodárskej súťaže, a podniky so sídlom mimo EÚ tak získali konkurenčnú výhodu oproti tým so sídlom v EÚ. EHSV preto víta navrhované rozšírenie MOSS.

1.4. Zmeny sadzieb DPH uplatňovaných na elektronické publikácie by odstránili rozlišovanie medzi fyzickými a nefyzickými publikáciami a zabezpečili neutralitu na tomto trhu. Zatiaľ čo však EHSV víta odstránenie tohto narušenia hospodárskej súťaže, uvedomuje si riziko, ktoré takéto odstránenie predstavuje pre základ DPH. EHSV tiež konštatuje, že Európska komisia navrhované opatrenia vníma ako prvý krok k širšej reforme štruktúry sadzieb DPH v EÚ a znepokojuje ho vplyv takejto deharmonizácie na podniky zapojené do cezhraničného obchodu, predovšetkým MSP.

2. Zhrnutie návrhu Komisie

2.1. Komisia navrhla nové praktické opatrenia ako súčasť balíka o modernizácii DPH pri cezhraničnom elektronickom obchode medzi podnikmi a spotrebiteľmi (B2C). Opatrenia sú zamerané na podporu cezhraničného elektronického obchodu, pokiaľ ide o dodržiavanie predpisov týkajúcich sa DPH, a to odstránením prekážok vyplývajúcich z DPH pre online podniky, najmä začínajúce podniky a MSP, ako aj bojom proti online únikom v oblasti DPH zo strany podnikov z krajín mimo EÚ.

2.2. Medzi tieto opatrenia patria najmä:

2.2.1. zmeny týkajúce sa MOSS (Mini-One-Stop-Shop), ktoré umožňuje určitým podnikom splniť povinnosti súvisiace s DPH v každom členskom štáte prostredníctvom digitálneho online portálu ich vlastnej daňovej správy a v ich vlastnom jazyku. Tieto zmeny zahŕňajú zavedenie cezhraničnej prahovej hodnoty DPH v rámci EÚ a nové zjednodušené požiadavky;

2.2.2. rozšírenie existujúcich MOSS na poskytovanie služieb v rámci EÚ, ktoré sú iné ako služby, na ktoré sa v súčasnosti uplatňuje, a na predaj tovaru na diaľku, a to v rámci EÚ i z tretích krajín;

2.2.3. odstránenie súčasných vnútroeurópskych prahových hodnôt pri predaji na diaľku, ako aj oslobodenie od DPH pri dovoze malých zásielok z krajín mimo EÚ;

2.2.4. zmeny existujúcich pravidiel s cieľom umožniť členským štátom, aby uplatňovali zníženú sadzbu DPH na elektronické publikácie, ako napríklad elektronické knihy a online noviny, ako sa to uplatňuje pri ich tlačených formátoch.

Zmeny k MOOS pre DPH

2.3. Systém MOSS je plne funkčný od 1. januára 2015 a bol zriadený s cieľom zjednodušiť predpisy súvisiace s DPH pre podniky, ktoré sa zapájajú do cezhraničného obchodovania v rámci EÚ. Namiesto povinnosti zaregistrovať sa, podávať správy a odvádzať DPH v každom členskom štáte, v ktorom predávajú svoj tovar alebo služby, MOSS umožňuje podnikom jednoducho podávať štvrťročné daňové priznania k DPH online ich príslušným vnútroštátnym orgánom.

2.4. Navrhovaným zmenám predchádzali od februára do septembra 2015 intenzívne konzultácie s Komisiou. Tento proces, ktorý zahŕňal hodnotenie, konzultácie, semináre a posúdenia vplyvu, sa zameral najmä na vplyv súčasných predpisov MOSS pre DPH na MSP. Odhalil konkrétne problémy, ako je potreba prahovej hodnoty, používanie pravidiel domovskej krajiny pre určité špecifické povinnosti týkajúce sa DPH, ako sú fakturácia a vedenie záznamov, a koordinácia auditu. Tieto otázky sú hlavným zdrojom obáv pre MSP, a preto sú zohľadnené v navrhovaných zmenách.

2.5. Na základe navrhovaných pravidiel sa zavedie nová cezhraničná prahová hodnota DPH vo výške 10 000 EUR. V prípade spoločností fungujúcich online, ktorých cezhraničný predaj klesne pod prahovú hodnotu, sa tento predaj bude považovať za domáci predaj, pričom DPH sa zaplatí ich vlastnej daňovej správe. Pokiaľ ide o dodržiavanie predpisov, bola zmiernená povinnosť predkladať dva dôkazy u poskytovateľov elektronických služieb, ktorých obrat je nižší ako 100 000 EUR. Okrem toho budú môcť online predajcovia uplatňovať pravidlá domovskej krajiny v oblastiach, ako napr. fakturácia a vedenie záznamov, čím sa uľahčí dodržiavanie predpisov o DPH a zavedie sa nový koordinovaný audit, ktorý zabráni, aby títo predajcovia podliehali samostatným vnútroštátnym žiadostiam o audit.

Rozšírenie MOSS pre DPH

2.6. V súčasnosti sa MOSS uplatňuje len na telekomunikačné služby, služby rozhlasového a televízneho vysielania a elektronicky poskytované služby. Podľa navrhovaných zmien by sa uplatňovanie MOSS rozšírilo na ďalšie poskytovanie služieb v rámci EÚ, ako aj na predaj tovaru na diaľku, a to v rámci EÚ a zároveň z tretích krajín. Podľa navrhovaných pravidiel by sa toto rozšírenie zaviedlo potom, ako nadobudnú účinnosť zmeny súčasných pravidiel, pričom účinnosť je navrhnutá od 1. januára 2021.

2.7. Navrhované rozšírenie MOSS na dovážané tovary objednané online výrazne zjednoduší výber DPH. Komisia sa preto domnieva, že toto rozšírenie vytvára podmienky na zrušenie systému oslobodenia od dane v prípade malých zásielok, známeho aj ako LVCR, v rámci ktorého bude dovoz tovarov so zanedbateľnou hodnotou nepresahujúcou celkovú hodnotu 22 EUR oslobodený od DPH. V návrhu sa preto predpokladá zrušenie tohto vyňatia od 1. januára 2021.

Zmeny sadzieb DPH na elektronické publikácie

2.8. Podľa súčasných predpisov majú členské štáty možnosť zdaňovať publikácie na akýchkoľvek fyzických nosičoch zníženou sadzbou DPH. Smernica o DPH však bráni členským štátom uplatňovať rovnakú sadzbu DPH na elektronické publikácie, ako sa v súčasnosti uplatňuje na tlačené publikácie. Toto stanovisko potvrdil Súdny dvor v niekoľkých nedávnych rozsudkoch v súvislosti s uplatňovaním zníženej sadzby DPH na elektronické publikácie vo viacerých členských štátoch (1).

2.9. Na základe navrhovaných pravidiel budú členské štáty môcť zosúladiť sadzby DPH pre elektronické publikácie so súčasnými sadzbami DPH pre tlačené publikácie, bez ohľadu na to, ktorú sadzbu uplatňujú. Tento návrh prichádza po zvážení rozličných možností zjednotenia prístupu k elektronickým publikáciám s tlačenými publikáciami a umožní členským štátom uplatňovať znížené sadzby nižšie ako minimálna sadzba 5 %, ak na tlačené knihy uplatňujú nižšiu ako túto minimálnu sadzbu.

2.10. Uvedené návrhy by zmenili tri legislatívne nástroje, konkrétne: — Smernicu Rady 2006/112/ES z 28. novembra 2006 o spoločnom systéme dane z pridanej hodnoty (smernica o DPH) (2), — Nariadenie Rady (EÚ) č. 904/2010 zo 7. októbra 2010 o administratívnej spolupráci a boji proti podvodom v oblasti dane z pridanej hodnoty (3), — Smernicu Rady 2009/132/ES z 19. októbra 2009, ktorou sa určuje rozsah platnosti článku 143 písm. b) a c) smernice 2006/112/ES vzhľadom na oslobodenie od dane z pridanej hodnoty na finálny dovoz určitého tovaru (4).

2.11. Odhaduje sa, že vďaka balíku ako celku by sa mali príjmy členských štátov z DPH do roku 2021 zvýšiť o 7 miliárd EUR ročne a administratívne náklady podnikov znížiť o 2,3 miliardy EUR ročne.

3. Všeobecné pripomienky

3.1. DPH je jedným z hlavných zdrojov príjmov pre členské štáty EÚ, v súčasnosti predstavuje viac ako 20 % týchto príjmov, čo je nárast o viac ako 10 % od roku 1995 (5). Pomerný význam daňových príjmov členských štátov sa zvýšil v dôsledku hospodárskej a finančnej krízy, keďže pomocou politiky v oblasti DPH riešili obavy týkajúce sa rozpočtu. Medzi rokmi 2008 a 2014 dvadsaťtri členských štátov zvýšilo sadzby DPH a/alebo rozšírilo základ DPH (6). DPH zohráva významnú a čoraz dôležitejšiu úlohu v udržateľnosti verejných financií členských štátov a zachovaní výdavkov na sociálne zabezpečenie.

3.2. Je dôležité, aby bol základ DPH chránený pred prípadnými podvodmi, ako aj pred jeho vlastným narušením prostredníctvom rozsiahleho využívania znížených sadzieb. Výpadky príjmov z DPH v roku 2014 v EÚ 27 sa odhadujú na 159,5 mld. EUR, t. j. 14 % celkových príjmov z DPH (7). Hoci výpadky z príjmov DPH zahŕňajú stratu na DPH napríklad z dôvodu chyby, bankrotu a vyhýbania sa daňovým povinnostiam, hlavným prvkom sú daňové úniky. Narušenie základu DPH v EÚ-27 je tiež vysoké, takmer 50 % celej spotreby, ktorá je nezdanená alebo zdanená nižšími sadzbami DPH.

3.3. EHSV preto víta balík o modernizácii DPH v prípade cezhraničného elektronického obchodu a podporuje jeho ciele a zameranie na riešenie záujmov MSP. Tieto navrhované predpisy budú mať veľký vplyv na spoločnosti, ktoré predávajú tovar a služby online a umožnia im využívať spravodlivejšie pravidlá, nižšie náklady na dodržiavanie predpisov a rovnaké podmienky pre spoločnosti so sídlom mimo EÚ. V dlhodobom horizonte návrhy takisto pomôžu, aby systém DPH v EÚ zodpovedal potrebám budúcnosti.

Zmeny k MOOS pre DPH

3.4. Postupné vykonávanie MOSS pre DPH, ktorého posledná fáza nadobudla účinnosť 1. januára 2015, bolo jednou z najvýznamnejších zmien systému DPH v EÚ od zrušenia daňových hraníc v roku 1993. Systém umožňuje podnikom, ktoré vykonávajú činnosť v rôznych členských štátoch, zvoliť si jeden členský štát, ich domovský štát, ako ich jednotné kontaktné miesto na identifikáciu na účely DPH, podávanie daňových priznaní k DPH a platbu DPH vo všetkých členských štátoch.

3.5. Posúdenie implementácie MOSS pre DPH, ktoré vykonala Európska komisia, potvrdzuje, že toto opatrenie malo významný vplyv na zníženie nákladov na dodržiavanie predpisov. MOSS ušetrilo podnikom 500 miliónov EUR – v priemere 41 000 EUR na podnik – v porovnaní s alternatívou priamej registrácie a platby, čo predstavuje 95 % zníženie týchto nákladov.

3.6. Tieto úspory však neboli nevyhnutne rovnako veľké u podnikov rôznych veľkostí. Konzultácie uskutočnené Komisiou dokazujú, že napriek tomu, že MSP by mohli profitovať zo zníženia registračných požiadaviek, v praxi majú problémy s viacerými prvkami dodržiavania MOSS. Tieto ťažkosti výraznejšie pociťujú malé a stredné podniky so sídlom v členských štátoch, kde je prahová hodnota na registráciu DPH najvyššia, ako napríklad v Spojenom kráľovstve.

3.7. EHSV privítal skutočnosť, že navrhované zmeny MOSS sa týkajú riešenia týchto obáv.

Rozšírenie MOSS pre DPH

3.8. Európska komisia považuje rozšírenie MOSS za vysokú prioritu od roku 2011 (8). Jeho rozšírenie na iné služby, ktoré v súčasnosti nie sú zahrnuté, ako aj na akvizície v rámci EÚ a dovoz tovarov, je prirodzeným posunom vpred vzhľadom na doterajší úspech MOSS pri znižovaní nákladov na dodržiavanie predpisov pre podniky zapojené do cezhraničného obchodu.

3.9. Okrem potenciálu zníženia nákladov na dodržiavanie predpisov rozšírenie takisto prispeje k vytvoreniu rovnakých podmienok v rámci elektronického obchodu, čo bude mať pravdepodobne pozitívny vplyv najmä na MSP. Rozšírenie odstráni nerovnosť medzi podnikmi elektronického obchodu, ktoré môžu využívať MOSS podľa súčasných pravidiel, a tými, ktoré sú zapojené do cezhraničného elektronického obchodu, ale ktoré z dôvodu povahy poskytovaných služieb alebo tovaru nemohli až doteraz využívať rovnaké výhody dodržiavania predpisov. Z rozšírenia budú mať prospech aj podniky elektronického obchodu zapojené do rozličných oblastí cezhraničného obchodu, ktoré boli doteraz predmetom dvoch súborov dodržiavania povinností, konkrétne v rámci MOSS a v rámci bežného režimu, a ktoré budú odteraz podliehať len jednému súboru pravidiel v rámci MOSS.

3.10. Rozšírenie MOSS na tovar vytvára podmienky pre prípadné zrušenie systému LVCR. Hoci tento systém predstavoval v minulosti vítané zjednodušenie, objem tovaru využívajúci výhody systému narástol v rokoch 1999 – 2013 o 286 %, čo možno vysvetliť pravdepodobne tým, že ľudia nakupovali viac online (9). Tento nárast naopak vedie k zvýšeniu ušlých príjmov z DPH vo všetkých členských štátoch.

3.11. Systém LVCR tiež vyvolal narušenie hospodárskej súťaže, keď podniky so sídlom mimo EÚ majú konkurenčnú výhodu oproti tým so sídlom v EÚ. Táto konkurenčná výhoda viedla aj k dvom ďalším neželaným dôsledkom, a to zneužívaniu systému LVRC a narušeniu modelov obchodovania a dovozu.

3.12. EHSV preto víta navrhované rozšírenie MOSS.

Zmeny sadzieb DPH na elektronické publikácie

3.13. Zoznam výrobkov, na ktoré sa môžu použiť znížené sadzby DPH, ako sa uvádza v smernici o DPH, pochádza z roku 1992. Vývoj technológií a správania spotrebiteľov v posledných dvadsiatich piatich rokoch priniesol mnohé právne ťažkosti týkajúce sa výkladu položiek uvedených v tomto zozname. Tieto právne ťažkosti mali za následok rozsiahle súdne procesy na úrovni Súdneho dvora EÚ.

3.14. Súdny dvor EÚ v niekoľkých nedávnych rozsudkoch dospel k záveru, že položky zahrnuté v zozname fyzických publikácií sa nemôžu rozšíriť na elektronické publikácie prostredníctvom právneho výkladu. Tento cieľ možno teda dosiahnuť len právnymi zmenami existujúcich predpisov v smernici o DPH.

3.15. Navrhované predpisy by odstránili rozlišovanie medzi fyzickými a nefyzickými publikáciami a zabezpečili neutralitu na tomto trhu. Zatiaľ čo však EHSV víta odstránenie tohto narušenia hospodárskej súťaže, uvedomuje si riziko, ktoré takéto odstránenie predstavuje pre základ DPH. Zahrnutie elektronických publikáciách do zoznamu položiek, ktoré môžu podliehať zníženej sadzbe, prinesie nielen okamžitú stratu príjmov, ale môže vytvoriť príležitosť pre tvrdenie, že aj iné položky by mali byť takisto zahrnuté do zoznamu, čím by sa ďalej narúšal základ. Okrem toho rozšírenie uplatňovania znížených sadzieb, ktoré sú nižšie ako 5 % minimum na elektronické publikácie, keď sa tieto sadzby uplatňujú na tlačené knihy, môže viesť k ďalším žiadostiam o uplatňovanie nižšej ako minimálnej sadzby. Takýto vývoj by mohol ohroziť existenciu minimálnej sadzby, čo povedie tiež k ďalšiemu narušeniu základu.

3.16. EHSV tiež konštatuje, že Európska komisia vníma navrhované opatrenia ako prvý krok k širšej reforme štruktúry sadzieb DPH v EÚ (10). Hoci v súčasnosti sa uvažuje o dvoch možnostiach, táto širšia reforma by vo všeobecnosti poskytla členským štátom viac slobody a flexibility v uplatňovaní znížených sadzieb účinnou deharmonizáciou sadzieb DPH.

3.17. EHSV znepokojuje vplyv takejto deharmonizácie na podniky zapojené do cezhraničného obchodu, najmä MSP, pre ktoré by bolo ťažké určiť sadzby DPH uplatňované na ich výrobky v celej EÚ.

3.18. Európsky hospodársky a sociálny výbor nezabúda na skutočnosť, že článok 113 ZFEÚ, ktorý predstavuje právny základ pre právne predpisy EÚ v oblasti DPH, iba udeľuje právomoci inštitúciám EÚ na zosúlaďovanie právnych predpisov k DPH s cieľom vytvoriť a zlepšiť vnútorný trh.

4. Osobitné pripomienky

Zmeny k MOOS pre DPH

4.1. Pre MSP so sídlom v krajinách s vysokou prahovou hodnotou vykonávanie MOSS vyústilo do povinnosti registrovať sa na účely DPH a dodržiavať po prvýkrát povinnosti týkajúce sa DPH. Keďže mnohým z nich hrozí riziko, že z dôvodu nákladov na dodržiavanie predpisov zbankrotujú, skupina mikropodnikov, z ktorých veľké množstvo vzniklo v Spojenom kráľovstve, vytvorila nátlakovú skupinu (11) s cieľom upozorniť inštitúcie EÚ a daňové úrady Spojeného kráľovstva na svoje obavy.

4.2. Stanoviť prahovú hodnotu 10 000 EUR s cieľom umožniť MSP využívať pravidlá DPH z ich vlastnej krajiny, až kým nedosiahnu prah je vítaný krok a nepochybne zjednoduší pôsobenie pre malé podniky a podnikanie na čiastočný úväzok. Hoci víta túto úpravu pre mikropodniky, EHSV si uvedomuje, že začínajúce a rastúce podniky by mohli túto prahovú hodnotu rýchlo prekročiť.

Rozšírenie MOSS pre DPH

4.3. Závažné zneužívanie LVRC bola zaznamenané v Spojenom kráľovstve (Normandské ostrovy) a vo Fínsku (z Alánd), keď podniky presúvali svoje činnosti mimo EÚ, aby mohli využiť systém (12). Toto zneužívanie vytvára ďalšiu konkurenčnú nevýhodu pre podniky v EÚ, a najmä pre MSP, ktoré sú zvyčajne viac zasiahnuté. V roku 2010 MSP so sídlom v Spojenom kráľovstve vytvorili skupinu na kampaň proti údajnému zneužitiu LVCR na Normanských ostrovoch (13).

4.4. Nedávno ďalšia skupina MSP so sídlom v Spojenom kráľovstve s názvom VAT Fraud (14) poukázala na problémy týkajúce sa údajných podvodov páchaných online obchodníkmi z krajín mimo EÚ súvisiacich so systémom LVCR. Hoci sa podvod týka tovaru s hodnotou, ktorá nepatrí do systému, predpokladá sa, že existencia systému vytvára prekážky výberu DPH, keďže colní úradníci ťažko dokážu určiť, čo patrí do systému.

4.5. Systém LVCR údajne ovplyvnil aj obchodné modely a správanie spotrebiteľov pri dovoze vo viacerých členských štátoch, konkrétne v Slovinsku, Nemecku, Švédsku, Dánsku a Spojenom kráľovstve (15).

Zmeny sadzieb DPH na elektronické publikácie

4.6. Hlavnou dilemou pre systém DPH EÚ sú právne ťažkosti týkajúce sa výkladu položiek zahrnutých do zoznamu položiek, na ktoré sa vzťahuje znížená sadzba: odstrániť možné narušenia hospodárskej súťaže rozšírením zoznamu položiek so zníženou sadzbou, a tak viac narušiť základ; alebo pokračovať v obmedzovaní týchto položiek, chrániť daňový základ, ale umožňovať narušenia hospodárskej súťaže.

4.7. Súdny dvor prijíma kauzistický prístup k takýmto výkladovým ťažkostiam. V rozsudkoch týkajúcich sa zahrnutia elektronických publikácií do tohto zoznamu však Súdny dvor dospel k záveru, že jeho rozsah nemožno rozšíriť na tieto položky, čím sa prijal prísny právny výklad predpisov.

V Bruseli 5. júla 2017 Predseda Európskeho hospodárskeho a sociálneho výboru Georges DASSIS

(1) Veci C-219/13, K Oy; C-479/13, Komisia/Francúzsko; C-502/13, Komisia/Luxembursko; C-390/15, RPO.

(2) Ú. v. EÚ L 347, 11.12.2006, s. 1.

(3) Ú. v. EÚ L 268, 12.10.2010, s. 1.

(4) Ú. v. EÚ L 292, 10.11.2009, s. 5.

(5) R. de la Feria, Blueprint for Reform of VAT Rates in Europe (2015) Intertax 43(2), 154-171.

(6) Tamže.

(7) CASE, Study and Reports on the VAT Gap in the EU-28 Member States: 2016 Final Report (Štúdia a správy o únikoch DPH v 28 členských štátoch EÚ: záverečná správa z roku 2016), TAXUD/2015/CC/131, 2016.

(8) Oznámenie Komisie Európskemu parlamentu, Rade a Európskemu hospodárskemu a sociálnemu výboru o budúcnosti DPH – Smerom k jednoduchšiemu, spoľahlivejšiemu a efektívnejšiemu systému DPH prispôsobenému jednotnému trhu, COM(2011) 851 final, 6. decembra, 2011.

(9) E&Y, Assessment of the Application and Impact of the VAT Exemption for Importation of Small Consignment, Specific Contract No 7, TAXUD/2013/DE/334, záverečná správa, máj 2015.

(10) Európska komisia, otvorená verejná konzultácia o reforme sadzieb DPH (návrh smernice Rady, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o pravidlá upravujúce uplatnenie sadzby DPH).

(11) Nazvaná EU VAT Action (www.euvataction.org).

(12) E&Y, Assessment of the Application and Impact of the VAT Exemption for Importation of Small Consignment, Specific Contract No 7, TAXUD/2013/DE/334, záverečná správa, máj 2015.

(13) Nazvanú RAVAS – Retailers Against VAT Avoidance Schemes (www.ravas.org.uk).

(14) www.vatfraud.org.

(15) E&Y, Assessment of the Application and Impact of the VAT Exemption for Importation of Small Consignment, Specific Contract No 7, TAXUD/2013/DE/334, záverečná správa, máj 2015.